ตลาดหุ้นเอเชียปรับตัวขึ้นในภาคเช้า รับอานิสงส์วอลล์สตรีทสวนทางหุ้นจีนร่วง
ตลาดหุ้นเอเชียส่วนใหญ่ปรับตัวสูงขึ้นในการซื้อขายภาคเช้า สวนทางกับหุ้นจีนที่ร่วงลงเนื่องจากความกังวลที่ว่า จีนจะเลี่ยงการให้การสนับสนุนตลาดหุ้นจีน
27 ม.ค. 2559

ผู้สื่อข่าวรายงานว่า ตลาดหุ้นเอเชียส่วนใหญ่ปรับตัวสูงขึ้นในการซื้อขายภาคเช้า สวนทางกับหุ้นจีนที่ร่วงลงเนื่องจากความกังวลที่ว่า จีนจะเลี่ยงการให้การสนับสนุนตลาดหุ้นจีน โดยตลาดหุ้นเอเชียยังคงได้รับปัจจัยสนับสนุนจากตลาดหุ้นสหรัฐที่ปรับตัวสูงขึ้น นักลงทุนต่างรอดูผลการประชุมของคณะกรรมการกำหนดนโยบายการเงินธนาคารกลางสหรัฐคืนนี้ตามเวลาไทย
โดยดัชนี HSI ตลาดหุ้นฮ่องกงปิดภาคเช้าที่ 18,967.31 จุด เพิ่มขึ้น 106.51 จุด, +0.56% ดัชนี SENSEX ตลาดหุ้นอินเดียเปิดวันนี้ที่ 24,643.13 จุด เพิ่มขึ้น 157.18 จุด, +0.64% ดัชนีเซี่ยงไฮ้คอมโพสิต ร่วง 2.8% แตะ 2,672.45
สำหรับข้อมูลเศรษฐกิจที่ได้มีการเปิดเผยในวันนี้ ได้แก่ ผลกำไรของบริษัทอุตสาหกรรมรายใหญ่ของจีนในเดือนธ.ค.หดตัวลง 4.7% เมื่อเทียบรายปี ซึ่งปรับตัวลงรุนแรงมากขึ้นหลังจากที่ลดลง 1.4% ในเดือนพ.ย.
ด้านสำนักงานสถิติแห่งชาติออสเตรเลียรายงานในวันนี้ว่า ดัชนีราคาผู้บริโภต (CPI) ขยายตัว 0.4% ในไตรมาส 4/2558 ซึ่งสูงกว่าที่ตลาดคาดการณ์ว่า จะขยายตัว 0.3%
ทั้งนี้ หลังจากที่สำนักงานสถิติเปิดเผยข้อมูลดังกล่าวได้ไม่นาน สกุลเงินดอลลาร์ออสเตรเลียปรับตัวขึ้น เนื่องจากนักลงทุนมองว่าโอกาสที่ธนาคารกลางออสเตรเลียจะปรับลดอัตราดอกเบี้ยลงอีกนั้น มีน้อยลง โดยสกุลเงินดอลลาร์ออสเตรเลียดีดตัวขึ้น 0.3 เซนต์สหรัฐ สู่ระดับ 70.36 เซนต์สหรัฐ